陆容
次韵杨考功雪中见寄
后土承天变，司寒应候严。
同云低布野，密雪乱回檐。
荡漾侵池灭，蒙茸拂树粘。
阳和虽不竞，膏泽已冥沾。
色眩将迷鹤，光遥欲妒蟾。
渭沟秦弃粉，猗泽晋堆盐。
颇惬瑶阶迥，仍愁蔀屋淹。
猎原纷毻羽，织室漾轻缣。
持节飡应苦，扃门卧实廉。
绀园惊改观，碧岭讶颓尖。
窘兔留新迹，多鱼伏有潜。
入歌难和曲，爱舞漫窥帘。
屑下粳辞硙，灰飞楮就炎。
软红连日净，涨绿与春添。
归骑银垂鬛，行人玉缀髯。
微声疑霰杂，细转觉风恬。
照晚分灯力，传更错漏签。
六花千里遍，三白一冬兼。
拟絮怜才逸，充茶觉味甜。
炽炉身喜近，冻笔手慵拈。
螟螣当深入，来牟预可占。
冷魂冯酒唤，宁避老饕嫌。